SL Uradni list Evropske unije L 295/9

IZVEDBENA UREDBA KOMISIJE (EU) 2015/2013

z dne 11. novembra 2015

o določitvi izvedbenih tehničnih standardov v zvezi s standardnimi odkloni v zvezi s sistemi za izravnavo zdravstvenega tveganja v skladu z Direktivo 2009/138/ES Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2009/138/ES Evropskega parlamenta in Sveta z dne 25. novembra 2009 o začetku opravljanja in opravljanju dejavnosti zavarovanja in pozavarovanja (Solventnost II) (1) ter zlasti tretjega pododstavka člena 109a(4) Direktive,

ob upoštevanju naslednjega:

(1) Za izračun modula tveganja zdravstvenega zavarovanja v standardni formuli za zahtevani solventnostni kapital bi bilo treba določiti standardne odklone za tveganje premije in rezervacije v zvezi s specifičnimi nacionalnimi zakonodajnimi ukrepi, ki dovoljujejo deljenje zneskov škod za zdravstveno tveganje med zavarovalnicami in pozavarovalnicami.

(2) Takšne standardne odklone bi bilo treba določiti samo v zvezi z Zorgverzekeringswet (Zakon o zdravstvenem zavarovanju), ki predpisuje obvezno osnovno zdravstveno zavarovanje (basisverzekering) na Nizozemskem (v nadaljnjem besedilu: sistem za izravnavo zdravstvenega tveganja na Nizozemskem). Glede na raziskavo Evropskega organa za zavarovanja in poklicne pokojnine je sistem za izravnavo zdravstvenega tveganja na Nizozemskem edini takšen sistem v Uniji, ki izpolnjuje merila iz člena 109a(4) in (5) Direktive 2009/138/ES.

(3) Standardni odkloni v tej uredbi so bili določeni ob upoštevanju izračunov, ki jih je zagotovila banka De Nederlandsche Bank.

(4) Ta uredba temelji na osnutkih izvedbenih tehničnih standardov, ki jih je Evropski organ za zavarovanja in poklicne pokojnine predložil Komisiji.

(5) Evropski organ za zavarovanja in poklicne pokojnine je o osnutkih izvedbenih tehničnih standardov, na katerih temelji ta uredba, opravil odprta javna posvetovanja, analiziral morebitne s tem povezane stroške in koristi ter zaprosil za mnenje interesno skupino za zavarovanja in pozavarovanja, ustanovljeno v skladu s členom 37 Uredbe (EU) št. 1094/2010 Evropskega parlamenta in Sveta (2) –

SPREJELA NASLEDNJO UREDBO:

Člen 1

Standardni odkloni

Zavarovalnice in pozavarovalnice za zavarovanja in proporcionalna pozavarovanja za stroške zdravljenja, za katera velja sistem za izravnavo zdravstvenega tveganja na Nizozemskem, pri izračunu modula tveganja zdravstvenih zavarovanj uporabljajo naslednje standardne odklone:

(a) 2,7 % za tveganje premije NSLT zdravstvenih zavarovanj;

(b) 5 % za tveganje rezervacije NSLT zdravstvenih zavarovanj.

Člen 2

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 11. novembra 2015 Za Komisijo Predsednik Jean-Claude JUNCKER

(1) UL L 335, 17.12.2009, str. 1.

(2) Uredba (EU) št. 1094/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za zavarovanja in poklicne pokojnine) in o spremembi Sklepa št. 716/2009/ES ter razveljavitvi Sklepa Komisije 2009/79/ES (UL L 331, 15.12.2010, str. 48).